Lil Mano Micallef nafuh l-iktar fil-grawnd tal-futbol, jaqbeż xi plejer u jiċċelebra xi goal f'Ta' Qali jew f'xi wieħed mill-grawnds fejn jintlagħab il-kampjonat Premier. Iżda, jagħmel xogħol ieħor li għandu jkun magħruf daqstant għalih. Dak ta' kowċ fil-ħabs ta' Kordin. L-isport jista' jkun parti importanti mir-riabilitazzjoni u tkellemina ma' Micallef dwar dak li ilu jagħmel għal dawn l-aħħar tnax–il sena u kif waħħad flimkien dawn iż-żewġ aspetti tal-logħba daqstant sabiħa tal-ballun. Kif bdiet l-imħabba tiegħek lejn il-futbol? Bħal kull tifel ieħor, bdejt nilgħab il-futbol meta kont żgħir, ġewwa l-iskola u l-MUSEUM u x-xewqa li nkompli nilgħab baqgħet dejjem tikber. Iddeskrivi l-ewwel esperjenza tiegħek ma' Floriana. Bdejt ta' età żgħira ma' Floriana, fejn imbagħad fl-età tal-minors għamilt anke sena b'self ma' Lija Athletic. Sadanittant, wara li rġajt mort lura, bdejt nilgħab regolari mat-tim ta' Floriana fil-Premier. Iżda qabel ma bdejt nilgħab, kont għamilt perjodu nittrenja biss għaliex kont parti mit-tim tal-amateurs tan-nazzjonal u skont ir-regoli, ma stajtx nilgħab fil-Kampjonat Premier waqt li nkun parti minn dik is-selezzjoni. Wara li għadda kollox, stajt nilgħab u l-ewwel logħba tiegħi kienet kontra Hibernians, fejn ovvjament niftakar li kont eċitat ħafna. Wara ngħaqadt ma' Hamrun Spartans għall-ewwel esperjenza magħhom. Il-kummenti tiegħek. Hekk hu, wara Floriana, mort ma' Hamrun Spartans fejn kont iffirmajt għal sentejn. Ma' Hamrun kelli perjodu tajjeb, fejn fl-FA Trophy tlajna anke fis-semifinali, biex imbagħad inqlajna ma' Valletta. Wara li skadieli l-kuntratt, mort lura ma' Floriana. It-tieni esperjenza tiegħek ma' Floriana, kif tiddeskriviha? Kienet l-era ta' Johann Said, u bħala president tal-klabb, kien xtaq li jġib lura l-plejers mill-Floriana, fejn konna rritornajna jien u Christian Cassar pereżempju. Forsi ma konniex nidhru tim b'saħħtu ħafna, iżda nfatti konna tim b'saħħtu u konna anke magħqudin, fejn kellna barranin ta' livell u anke plejers ta' esperjenza bħal Brian Said u Ivan Woods. Ir-rebħa fl-FA Trophy tista' tgħid li huwa l-aqwa mument tal-karriera tiegħi, għaliex anke konna qlajna timijiet tajbin bħal Birkirkara u Sliema Wanderers. Sadanittant, f'dak l-istaġun, konna spiċċajna fit-tieni post fil-kampjonat ukoll. B'mod sorprendenti, qatt ma ntgħażilt man-nazzjonal. Tinsab diżappuntat jew irrabjat għal dan il-fatt? Onestament, l-ebda minnhom u anzi nħares lejha bħala xi ħaġa pożittiva għaliex nemmen li dejjem għenitni nżomm saqajja mal-art u dejjem nagħti l-aħjar li nista'. Qatt m'armejt ix-xugaman u naħseb li l-messaġġ dejjem wassaltu fil-grawnd. Ilum għandi 33 sena u nemmen li hija diffiċli biex niġi msejjaħ. Kont anke ma' Mosta fil-karriera tiegħek. Irrakkonta dik l-esperjenza. Qabel ma' mort ma' Mosta, kont ma' Floriana, iżda dak iż-żmien kien hemm nuqqas ta' stabilità u konna ftehemna li nitlaq mill-klabb. Mosta, li kienu għadhom telgħin, kienu kellmuni u d-diskors kien wieħed konvinċenti għaliex kellhom pjanijiet li jissaħħu u nfatti hekk sar. Sal-ewwel rawnd konna fl-ewwel post tal-klassifika iżda mbagħad f'Jannar ħafna plejers iddeċidew li jieħdu toroq differenti, biex eventwalment ma żammejniex l-istess rendiment. Jien bqajt hemmhekk, fejn anke għamilt sena captain u kont anke mort lura ma' Floriana b'self. Kull darba li lgħabt kontra Floriana, kemm kienet diffiċli għalik? Hija diġà diffiċli litilgħab kontra eks tim, aħseb u ara kontra art twelidek. Iżda fil-logħob trid tkun dejjem professjonali u ironikament kontra Floriana dejjem kważi kelli logħba tajba fejn ġieli anke skurjajt. Madankollu, wieħed jillimita ċ-ċelebrazzjonijiet tiegħu għaliex anke s-sapporter japprezza. Wara kollox iżda, nemmen li mbagħad l-gowl huwa l-isbaħ ħaġa għal kwalunkwe plejer li jilgħab il-futbol. Dan l-istaġun bdejtu ma' Pembroke Athleta. X'tirrakkonta mill-esperjenza qasira li għamilt ma' dan it-tim? Bażikament nirringrazzja lill-plejers kollha li ħdimt magħhom u li rrispettawni, u issa li nista' ngħid huwa li mort mal-Hamrun b'self, fejn eventwalment kif jgħaddu dawn l-erba' xhur, immur lura ma' Pembroke Athleta. Inti taħdem il-ħabs. X'tirrakkonta dwar din l-esperjenza? Issa ilni madwar 12-il sena naħdem hemm u naħseb li waħda mill-affarijiet li żgur hija ta' sodisfazzjon għalija, huwa meta għamilna l-grawnd artifiċjali fl-2011. Qabel kien ramel u ma kienx adattat għaliex dak li jkun jaqa' u jweġġa', iżda issa nemmen li għandna grawnd ta' ċertu livell. Kif tiddeskrivi l-ambjent fil-ħabs? Ħabs huwa dejjem ambjent diffiċli, għaliex ovvjament hemmhekk kulħadd ipatti għall-iżbalji tiegħu. Però, jien dejjem sħaqt li hemmhekk hija kwistjoni ta' kemm aħna lesti li nirriformaw il-persuna u mhux kemm tfajtha hemmhekk biss. Il-persuna għandha bżonn tkun lesta li tirritorna fis-soċjetà. Fost il-kriminali li hemm, id-droga hija l-iżjed komuni u naħseb li hija l-akbar għadu tagħna għaliex teqred mhux biss lil min jużaha, iżda anke lil ta' madwarha. X'tip ta' attivitajiet isiru l-ħabs? Fil-ħabs, qiegħed isir ħafna xogħol speċjalment fl-aspett edukattiv, fejn ikollna korsijiet u anke attivitajiet sportivi. Nemmen li huma kollha bżonjużi għar-residenti, avolja jkun hemm bżonn ta' limitazzjoni, għaliex finalment qiegħed ġo ħabs. Il-ħabs għandu wkoll tim tal-futbol, li jipparteċipa fil-Kampjonat tal-Masters u li jġib l-isem ta' Jival. Tista' tagħtina iktar dettalji? Hekk hu. Dan huwa tim li jikkompeti fil-Kampjonat tal-Masters, u jmur tajjeb ukoll. Huwa mezz ta' riabilitazzjoni għaliex ngħinu lir-residenti jiltaqgħu ma' nies barra l-ħabs u wara kollox huma ambaxxaturi tal-ħabs. Kontra dat-tim ġieli ġew anke timijiet tal-Premier bħal Hamrun Spartans u Birkirkara, u ġew anke Hibernians bl-FA Trophy. Naħseb l-akbar sodisfazzjon huwa meta l-mistednin jiġu wara l-logħba jgħiduli li meta jkun hemm bżonn, huma jkunu disponibbli li jiġu jilagħbu. Ftit taż-żmien ilu kont wieħed mill-imħuħ ewlenin biex organizzajtu logħba 11-a-side ġewwa l-Victor Tedesco Stadium fil-Hamrun, fejn saħansitra hemmhekk ħrigt lir-residenti mill-ħabs biex jilagħbu kontra ġurnalisti, politiċi u personalitajiet. X'tikkummenta fuq dik l-attività? Wara l-grawnd b'terf artifiċjali fil-ħabs, din kienet ħolma oħra għalija u kulħadd emmen f'dak li xtaqt nagħmel. Ovvjament, kien hemm proċeduri ta' sigurtà li kellhom isiru, kelli anke nagħżel it-timijiet iżda nemmen li sibt għajnuna kbira. Kien hemm parteċipazzjoni kbira minn nies differenti li kienu ġejjin minn setturi differenti fosthom politika, kultura, u anke ġurnaliżmu. Minn hawnhekk nixtieq nirringrazzja lill-Onorevoli Ministri Dr Emmanuel Mallia u Carmelo Abela u anke lis-Sinjura Ramona Attard, li kienu ta' għajnuna kbira biex din l-attività setgħet tkun waħda ta' suċċess kbir. Taqbel mar-riforma tal-14-il tim fil-Kampjonat Premier sa mill-istaġun li ġej? Personalment ma naqbilx, għaliex naħseb li jkun hemm żbilanċ bejn it-timijiet. Jiddispjaċini għal min jaħsibha differenti, però naħseb li tilgħab fil-Kampjonat Premier għandha tkun xi ħaġa hard to get u mhux tkun xi ħaġa faċli li tilgħab fl-ogħla livell. U mal-introduzzjoni ta' 11-il plejer barrani fil-grawnd li tista' ssir realtà sa mill-istaġun li ġej? Hija sitwazzjoni li trid tħares lejha miż-żewġ naħat. Jekk min-naħa, timmira li jogħla l-livell allura hija tajba mentri jekk qed timmira li ttejjeb il-livell tal-Maltin, mhix tajba. Huwa veru li forsi jekk inti tajjeb tilgħab, iżda plejer Malti meta ħa ttih ċans jekk għandek 11-il plejer barrani fil-grawnd?. Plejers ta' 17 u 18-il sena ħa jsibuha diffiċli biex jilagħbu pereżempju. Il-messaġġ tiegħek lejn iż-żgħażagħ speċjalment lil dawk li qed jippruvaw xi vizzju partikolari. Fuq il-futbol ngħid li dan l-isport għandu fih il-bżonn ta' dedikazzjoni kbira u anke sagrifiċċji. Niftakar kemm-il weekend bqajt ġewwa jew ma stajtx nattendi attivitajiet oħra, jiġifieri sa ċertu punt iċaħħdek mill-affarijiet tajbin, iżda fl-istess ħin, iżommok 'il bogħod mill-vizzji koroh, għaliex nemmen li affarijiet bħas-sigaretti u drogi, huma l-passaġġ lejn ħajja ħażina. Fl-aħħar mill-aħħar imbagħad, huma x'inhuma r-regoli fil-futbol u fil-ħajja, Where there's a will, there's a way!